作者：吴泳
词牌/韵律：沁园春

paragraphs: 春事阑斑，桐花烂漫，不堪凤栖。
叹交枰世道，容容是福，危航宦海，了了成痴。
邵子豪情，乐天狂态，六十六年才觉非。
溪山畔，要看承风月，舍我其谁。
文章高下随时。
料织锦应须用锦机。
愧老无健笔，高凌月胁，病无佳句，下解人颐。
君昔东坡，我今韩愈，造化一炉如小儿。
都休管，看龟翻荷露，燕落芹泥。